[{"text_idx": "#000000", "text": "budget ar c\u2019huzul rannvro Breizh : digresket e vo budjed ar Brezhoneg !"}, {"text_idx": "#000001", "text": "Lizher digor da Brezidant rannvro Breizh araok votateg ar budjed sinet gant 56 aozadur (dalc\u2019h ar rannvro 13/14/15 a viz C\u2019hwevrer)"}, {"text_idx": "#000002", "text": "D\u2019an 2 a viz C\u2019hwevrer 2023"}, {"text_idx": "#000003", "text": "DANVEZ : Budjed ar brezhoneg war zigresk!"}, {"text_idx": "#000004", "text": "D\u2019an 13 a viz Kerzu hon doa skrivet deoc\u2019h a-benn kemenn deoc\u2019h hon anken e-ken\u0303ver aozadur nevez ar rannvro diwar dilec\u2019hiadur ar programm 318 \u201cYezhou\u0300 Breizh\u201d met ivez e-ken\u0303ver e vudjed da zont."}, {"text_idx": "#000006", "text": "Ne c\u2019hellomp nemet gwelet n\u2019eo ket siwazh gant an elfennou\u0300 hon eus bet diwar ar budjed kentig."}, {"text_idx": "#000007", "text": "Eus 2% e tigresk budjed ar programm 301, stag ouzh ar sevenadur breman\u0303, e gwirionez, hag hep kontan\u0303 ar c\u2019hwezadur, ar pezh en deus un efed bras er bed kevredigezhel. Kement-man\u0303 rak eo bet kemeret e kont ganeoc\u2019h an hanter eus ar sammad 177 000 \u20ac a oa bet votet da vare un divizad daskemm e miz Here 2022 evit budjed \u201cyezhou\u0300 Breizh\u201d nemetken."}, {"text_idx": "#000008", "text": "Gouzout a ouzomp mat ar rediou\u0300 arc\u2019hant a zo war budjed ar rannvro (enkadenn energiezh, c\u2019hwezadur, danvez budjed bevennet...) met adlavar a reomp eo pell ar sammadou\u0300 a zo kaoz diouzh programmou\u0300 frammus all ar rannvro. Ret eo mont war-zu ur budjed evit ar brezhoneg a vefe tost eus 1% budjed hollek ar rannvro e fin ar resped ma fell deomp da vat lakaat e-pleustr ur politikerezh adperc\u2019hennan\u0303 ar yezh. Ma fell deomp e chomfe ar brezhoneg bev eo ret d\u2019ar Rannvro derc\u2019hel gant ur striv e-pad meur a vloavezh evit kreskin\u0303 ar budjed gouestlet d\u2019ar yezh, ha kement-se daoust d\u2019an diaesteriou\u0300 arc\u2019hant a zo eus outo."}, {"text_idx": "#000009", "text": "Gouest omp da gompren ne vefe ket kresket budjed ar brezhoneg eus 14% en amdro ekonomikel a vevomp, e-giz ma \u2018z eo bet e 2022. Met ezhomm hon eus arc\u2019hantaouin\u0303 raktresou\u0300 fetis hag ar postou\u0300 labour liammet hag a zo a laz hollek. Ar re-se n\u2019int ket douget gant ar Stad. Oc\u2019h eskemm etrezomp hon eus merzhet e vank 400 000 \u20ac da vihanan\u0303 e-ken\u0303ver raktres budged ar brezhoneg ar Rannvro evit 2023. Da lavaret eo ur c\u2019hresk a 4,6% en ur budjed chomet re izel e-pad meur a vloavezh. Raktresou\u0300 \u2018zo a zo kroget dija hag ez eus ezhomm eus ar sammad-se evit kas anezho da benn: arc\u2019hantaouin\u0303 an Tiez ar Vro yaouank evit mirout ar c\u2019hopridi ha kas oberennou\u0300 da benn, souten Gouel Broadel ar Brezhoneg hag a zegemero Kembreiz e 2023, harpan\u0303 Kelenn, kreizenn stumman\u0303 Diwan, diorren stummadur an dud gour evit bezan\u0303 gouest da gaout skolaerien ha skolaerezed barrek..."}, {"text_idx": "#000010", "text": "Pelloc\u2019h evit ar raktresou\u0300-se gouestlet da ziorren ar brezhoneg eo ret-mat kemer ar c\u2019hwezadur e kont. Meur a hini eus an aozaduriou\u0300 a labour evit ar brezhoneg a vo lakaet diaes gant ar blegenn-se ha postou\u0300 labour a vo en arvar. Gant ur c\u2019hwezadur 6% e seblant ur redi deomp gwelet ur c\u2019hresk a 520 000\u20ac evit bezan\u0303 gouest da zerc\u2019hel an obererezhiou\u0300 a vez douget ganeomp."}, {"text_idx": "#000011", "text": "En holl eo 920 000\u20ac neuze a zo ezhomm evit derc\u2019hel gant ar pezh a vez graet hiziv, ha kas raktresou\u0300 nevez da benn evit ar brezhoneg."}, {"text_idx": "#000012", "text": "Gwelet a reomp hiziv ne vez ket doujet gant ar Stad eus ar c\u2019henemglev bet sinet e miz Meurzh 2022 evit treuzkas hag implij yezhou\u0300 Breizh er vuhez foran. Kontan\u0303 a reomp neuze war Rannvro Breizh evit harpan\u0303 ar brezhoneg, ha n\u2019omp ket evit kredin\u0303 e c\u2019hellfe ar souten-se mont e-biou\u0300 ivez. N\u2019omp ket evit kredin\u0303 en dije ar politikerezh lakaet a-live padet ur bloavezh hepken !"}, {"text_idx": "#000013", "text": "Degas a reomp da son\u0303j deoc\u2019h ar pezh hopoa respontet dre skrid d\u2019an 20 a viz Mae 2021 d\u2019ar c\u2019houlennaoueg bet kaset ganeomp da vare an dilennadegou\u0300 rannvro: \u201ckreskin\u0303 a rin da vat hag en un doare steun\u0303vaet e-kerz ar resped o tont ar budjed gouestlet d\u2019ar brezhoneg.\u201d"}, {"text_idx": "#000014", "text": "Ganeoc\u2019h ivez e oa bet respontet d\u2019ar 5 a viz Mezheven 2021 d\u2019ar c\u2019houlennaoueg bet kaset gant Kevre Breizh: \u201cOuzhpenn ar budjed gouestlet hag a vo war gresk a lakin kredadou\u0300 renerezhiou\u0300 all da dalvezout evit ar yezhou\u0300 rannvro (...)\u201d pa oa bet goulennet diganeoc\u2019h \u201cPenaos e rit evit kemm budjedou\u0300 ar brezhoneg hag ar gallaoueg evit lakaat ur politikerezh youlek e-pleustr ?\u201d."}, {"text_idx": "#000015", "text": "Goulenn a reomp diganeoc\u2019h eta, e anv an holl gevredigezhiou\u0300 a sin al lizher-man\u0303, kenderc\u2019hel da greskin\u0303 en un doare \u201caraokaus ha steun\u0303vaet\u201d budged \u201cyezhou\u0300 Breizh\u201d, hag a dalveze kement a 0,46% ar budjed hollek e 2022 !"}, {"text_idx": "#000029", "text": "DANVEZ : Dilec\u2019hiadeg ar programm 318 \u00ab Yezhou\u0300 Breizh \u00bb er gefridi 2 Sevenadur \u00ab Kalite bevan\u0303 ha skinadur \u00bb"}, {"text_idx": "#000031", "text": "Kelaouet omp bet eo raktreset gant Kuzul Rannvro Breizh votin\u0303 dilec\u2019hian\u0303 ar programm 318 \u201cYezhou\u0300 Breizh\u201d d\u2019ar 15 a viz Kerzu."}, {"text_idx": "#000033", "text": "Arouezel-tre e vefe ar chen\u0303chamant-se. Ankeniet omp eta evit dazont politikerezh yezh Rannvro Breizh. Lakaat budjed ar brezhoneg asambles gant ar varregezh stummadur a oa bet un dibab politikel strategel a-berzh Kuzul Rannvro Breizh, da vare termenadurezh ar politikerezh yezh gentan\u0303 en 2010. Anvet e oa bet ur besprezidantelezh evit ar brezhoneg hag ar gallaoueg ha betek breman\u0303 e save holl aktourien ar brezhoneg a-du gant an dibab-se."}, {"text_idx": "#000035", "text": "Aon hon eus neuze e vefe diaesoc\u2019h tizhout paliou\u0300 an \u201cHen\u0303chaduriou\u0300 bras evit politikerezh nevez yezhou\u0300 Breizh\u201d, bet votet ganeoc\u2019h e 2018, ma vez kaset ar chen\u0303chamant-se da benn. Diaesoc\u2019h e vo luskan\u0303 obererezhiou\u0300 treuzservij en un doare efedus en abeg ma vo lakaet servij ar brezhoneg a-gostez eus politikerezhiou\u0300 bras ar Rannvro. Evit pep barregezh ar Rannvro eo ret broudan\u0303 implij ar brezhoneg. Emren e rank bezan\u0303 neuze galloud ober servij ar brezhoneg e Kuzul Rannvro Breizh."}, {"text_idx": "#000036", "text": "Gouzout a rit mat eo gorrek-tre ar Stad evit lakaat e-pleustr paliou\u0300 ar c\u2019henemglev Stad-Rannvro votet e 2022. Gwir eo kement-se evit an deskadurezh dreist-holl. Ur sin fall e vefe diskouez nebeutoc\u2019h a youl a-berz ar Rannvro er mare-man\u0303. D\u2019ar Stad, kement ha d\u2019ar vretoned ha d\u2019ar bretonezed engouestlet evit treuzkas ha diorren ar brezhoneg."}, {"text_idx": "#000037", "text": "Seul ankenietoc\u2019h omp hag hon eus douetan\u0303s ne greskfe ket budjed ar brezhoneg e 2023, daoust m\u2019eo bet prometet gant ho skipailh da vare an dilennadegou\u0300. N\u2019omp ket evit son\u0303jal e c\u2019hellfe hentad politikerezh yezh ar Rannvro mont war-zu an normalaat ur bloavezh nemetken. Emskiant omp evel-just eus rediou\u0300 budjedel ar Rannvro er mare-man\u0303 (enkadenn energiezh, c\u2019hwezadur...), met rediet omp degas da son\u0303j e chomfe gwan-tre lodenn ar brezhoneg er budjed, zoken ma vefe tizhet ar pal a vefe dleet, da lavaret eo 1% eus budjed ar Rannvro gouestlet d\u2019ar brezhoneg e fin ar respetad-man\u0303."}, {"text_idx": "#000038", "text": "Gouzout a rit e fell deomp mont war-raok evit dazont ar brezhoneg. Setu perak e chomimp war-evezh e-ken\u0303ver engouestlou\u0300 ar c\u2019henemglev Stad-Rannvro. Gortoz a reomp ur politikerezh youlek a-berzh ho skipailh met ankeniet omp o welet ar sinou\u0300 a ziskouezfe n\u2019emaomp ket war an hent mat."}, {"text_idx": "#000039", "text": "Gant ma vo dalc\u2019het kont ganeoc\u2019h eus ar paliou\u0300 boutin hon eus. Resevit eta hor gwellan\u0303 gourc\u2019hemennou\u0300."}]